Tengler Gabriella: Liszt és kenyér

Anyukám nyolc éves volt, amikor a nagypapája meghalt. Ezért nagyon kevés dologra emlékszik vele kapcsolatban. Szerencsére két családi történet is fennmaradt a dédnagypapámról, amit el tudott mesélni nekem. Mindkét történet rövid, mégis legalább részben megmutatják, milyen ember volt.

A dédipapám, Virág-Fintics Sándor molnársegédként dolgozott. Vajszlón lakott, de egy darabig Sellyére járt dolgozni. Történt egyszer, hogy lisztes ruhában szállt fel a buszra. Szólt a sofőrnek, hogy szeretne elöl, az ajtónál maradni, hogy a ruhájáról ne menjen rá a liszt más utasok öltözékére. A buszsofőr viszont ráförmedt, hogy menjen hátra és üljön le.

* Maga tudja – válaszolt a dédipapám, és szót fogadott.

Ahogy ment hátrafelé az ülések között, nagy lisztfelhő kerekedett. Mindenki lisztes lett. De mindenki tudta, hogy ez a buszsofőr hibája volt, mert a dédipapában megvolt a jó szándék.

A másik történet akkor esett, amikor a dédipapámnak Pécsre kellett utaznia. Mivel nagyon megéhezett, beült egy vendéglőbe. és ebédet rendelt magának. Igencsak elcsodálkozott, amikor meghozták az ételt, és mellé egy szelet kenyeret. Odahívta a pincért, és megkérdezte tőle:

- Mondja! Tudja maga, hol van Vajszló?

- Nem tudom - válaszolta a pincér.

- Lehet, hogy nem tudja, de ez a szelet kenyér olyan vékony, hogy ha fölemelem, ellát rajta keresztül odáig - válaszolta dédipapám a meglepett felszolgálónak, aki azonnal értette a célzást, és hozott neki egy vastagabb szelet kenyeret.